
KUVENDI
Komisioni për Veprimtaritë Prodhuese, Tregtinë dhe Mjedisin

Tiranë më, 13.05.2015						Dokument parlamentar


RAPORT
PËR
PROJEKTLIGJIN “PËR DISA NDRYSHIME NË LIGJIN NR.9870, DATË 4.2.2008, “PËR STANDARDIZIMIN”, TË NDRYSHUAR”

Komisioni për Veprimtaritë Prodhuese, Tregtinë dhe Mjedisin, në cilësinë e Komisionit për dhënie mendimi, shqyrtoi projektligjin “Për disa ndryshime në ligjin nr.9870, datë 4.2.2008, “Për standardizimin”, të ndryshuar””, në mbledhjen e datës 13 Maj 2015.

Të pranishëm në mbledhjen e Komisionit për të prezantuar projektligjin dhe për t’u dhënë shpjegime pyetjeve të deputetëve, ishin Zëvendësministri  i ministrisë së Zhvillimit Ekonomik, Turizmit, Tregtisë, dhe Sipërmarrjes, Z. Ervin Mete dhe punonjës të kësaj ministrie.

Ndryshimet e propozuara nëpërmjet projektligjit të paraqitur për shqyrtim, synojnë:
· rregullimin e kuadrit ligjor dhe procedurave lidhur me emërimin dhe shkarkimin e Drejtorit të Përgjithshëm të Drejtorisë së Përgjithshme të Standardizimit dhe marrëdhëniet e punësimit për të gjitha nivelet e punonjësve të kësaj drejtorie, në përputhje me dispozitat e ligjit nr.152/2013, “Për nëpunësin civil”.
·  përafrimin e legjislacionit vendas me Acquis Communautaire, sa i përket fushës së standardizimit.

Sipas nenit 8, pika 3 dhe 4 të ligjit nr.9870/2008, “Për Standardizimin, të ndryshuar” Drejtoria e Përgjithshme e Standartizimit  drejtohet nga Drejtori i Përgjithshëm, që emërohet dhe shkarkohet nga ministri përgjegjës për ekonominë dhe  punësimi i punonjësve të DPS-së rregullohet nga Kodi i Punës, legjislacioni në fuqi dhe rregullorja e brendshme e kësaj drejtorie. 

Me qëllim, sigurimin e përputhshmërisë së kësaj dispozite me  nenet 2 dhe 70, të ligjit nr.152/2013 “Për nëpunësin civil”, të ndryshuar””, propozohet që pika 3 e nenit 8  të shfuqizohet dhe në pikën 4 të përcaktohet se :”Marrëdhëniet e punës së Drejtorit të Përgjithshëm dhe nëpunësve të DPS-së rregullohen sipas legjislacionit për nëpunësin civil. Marrëdhëniet e punës së punonjësve administrative rregullohen me Kodin e Punës”.

Për të siguruar përputhshmërinë e ligjit me legjislacionin e BE-së, konkretisht, me Rregulloren e (BE) nr.1025/2012, të Parlamentit Evropian dhe të Këshillit, të datës 25 Tetor 2012, “Mbi Standardizimin Evropian”, që amendon Direktivat e Këshillit 89/686/EEC dhe 93/15/EEC dhe Direktivat 94/9/EC, 94/25/EC, 95/16/EC, 97/23/EC, 98/34/EC, 2004/22/EC, 2007/23/EC, 2009/23/EC dhe 2009/105/EC të Parlamentit Evropian dhe të Këshillit, propozohet shfuqizimi i pikës ”g” të nenit 14, të ligjit, e cila përcakton kompetencat e Drejtorisë së Përgjithshme të Standardizimit për dhënien e informacionit në fushën e standardeve dhe rregullave teknike dhe rregullave për shërbimet e informimit të shoqërisë.  

Në përfundim të diskutimeve, Komisioni u shpreh dakort për kalimin e këtij projektligji për miratim në seancë plenare. 

